Chicken tikka masala
Chicken tikka masala est ferculum stilo Indico compositum, sub genere caril enumeratum, quod Glasguae in urbe Scotiae a coquo Ali Ahmed Aslam anno 1971 inventum esse censetur. Ferculum admiratissimum artis coquinariae Britannicae acclamatum est. Nomen macaronicum e tribus linguis derivatur: vocabulo chicken Anglice "pullus" vel "pullina", masālā linguá Urdu tritura condimentorum, ṭikkā Paniabice ofellae carnis in iogurto condimentisque marinatae furnoque coctae significantur. Caro pullina pectoralis in frustula dissecatur et tritura capsicorum viridium, coriandri viridis, allii, gingiberis marinatur; sal et iogurtum, deinde ius limoniorum cuminique coriandrique et papricae pulvis adduntur. Die insequenti pullina ita marinata, spiculis imponuntur et sub craticula coquuntur. Eodem tempore cepae concisae friguntur eisque cumini, quiyae, coriandri pulvis, sal, nucis indicae siccatae et foeni graeci siccato tritura, cramum adduntur et commoventur. Huic conditurae frustula pullina cocta immittuntur. Omne in patella compositum, modico cramo coriandroque viridi et tritura garam masala inspersis, infertur.